Presidensie ‘verwerk’ nog SOE-verslag oor Digital VibesDr. Zweli Mkhize, voormalige minister van gesondheid. (Foto: Dept. van gesondheid) Die presidensie is steeds besig om die Spesiale Ondersoekeenheid (SOE) se verslag oor die omstrede Digital Vibes-kontrak, wat pres. Cyril Ramaphosa reeds vroeg in Julie ontvang het, te “verwerk”. Tyrone Seale, woordvoerder, sê die presidensie het vantevore al die versekering gegee dat hy mense op die hoogte van verwikkelinge oor die kwessie sal hou op ŉ manier wat steeds inligting beskerm wat moontlik die onderwerp van vervolging, siviele stappe of tugprosesse kan word. Seale sê in die belang van billikheid en ingevolge die Wet op die Bevordering van Toegang tot Inligting – asook omdat daar reeds talle aansoeke was vir toegang tot die verslag – het die presidensie derdepartykennisgewings uitgereik aan alle mense of entiteite wat in die verslag genoem word. Hulle kry dan die geleentheid om beswaar te maak teen die bekendmaking van die verslag, of gedeeltes daarvan. “Elkeen sal die inligting wat hulle nodig het, ontvang sodat hulle ŉ besluit kan neem oor hul eie belang.” Die SOE het ook ŉ hele aantal aanbevelings gemaak oor spesifieke mense teen wie tugstappe gedoen moet word. “Daar word stappe gedoen oor hierdie verwysings,” sê Seale. Die SOE maak verdoemende bevindings in sy ondersoek na die Digital Vibes-kontrak wat die departement van gesondheid teen ŉ koste van R150 miljoen met die maatskappy aangegaan het. Diegene aan die stuur van Digital Vibes het noue bande met dr. Zweli Mkhize, voormalige minister van gesondheid. Mkhize het bedank nadat hy glo by die toekenning van die tender gebaat het. Die SOE het Woensdag egter gesê sy bedanking beteken nie Mkhize kan nie steeds vervolg word nie.